b'\n_START_ARTICLE_\nAzitromicin\n_START_SECTION_\nUporaba\n_START_PARAGRAPH_\nAzitromicin se uporablja pri oku\xc5\xbebah dihal, vklju\xc4\x8dno s plju\xc4\x8dnico, akutno eksacerbacijo kroni\xc4\x8dne plju\xc4\x8dne obstruktivne bolezni, vnetjem obnosnih votlin (sinuzitis), \xc5\xberela, mandeljnov. Uporablja se tudi pri vnetju srednjega u\xc5\xa1esa, oku\xc5\xbebah ko\xc5\xbee in ran, lymski boreliozi, bakterijskem konjunktivitisu, uretritisu, ki ga povzro\xc4\x8da klamidija, in za za\xc5\xa1\xc4\x8dito pred oku\xc5\xbebo z Mycobacterium avium pri imunsko oslabljenih bolnikih._NEWLINE_U\xc4\x8dinkovit je tudi pri psih s papilomatozo.\n_START_SECTION_\nMehanizem delovanja\n_START_PARAGRAPH_\nMakrolidni antibiotiki zavirajo sintezo beljakovin, in sicer motijo podalj\xc5\xa1evanje beljakovinske verige na ribosomu, ker se ve\xc5\xbeejo na ribosomsko podenoto 50S. Z vezavo prepre\xc4\x8dijo premestitev peptidil-t-RNA iz akceptorskega na donorsko mesto ribosoma. Zato pride do prezgodnje zaklju\xc4\x8ditve pri sintezi nove beljakovine. Azitromicin deluje na ta na\xc4\x8din bakretiostati\xc4\x8dno. V primerjavi z ostalimi makrolidnimi antibiotiki je nekoliko manj u\xc4\x8dinkovit proti grampozitivnim, a u\xc4\x8dinkovitej\xc5\xa1i proti gramnegativnim bakterijam._NEWLINE_Azitromicin se kopi\xc4\x8di v celicah imunskega sistema in zato deluje dolgo \xc4\x8dasa in se le po\xc4\x8dasi razgrajuje. Prednost tega je v tem, da mora bolnik zdravilo prejemati le tri dni, u\xc4\x8dinkovina pa deluje \xc5\xa1e do \xc5\xa1tiri nadaljnje dneve. S tem se ubla\xc5\xbei ne\xc5\xbeeleno delovanje antibiotika na prebavila. Slabost te lastnosti pa je ve\xc4\x8dje tveganje za pojav na azitromicin odpornih bakterij, ker se v telesu dolgo \xc4\x8dasa zadr\xc5\xbeujejo nizke koli\xc4\x8dine antibiotika.'